กรมชลประทาน เร่งประสานท้องถิ่น จับมือกันกำจัดวัชพืชแม่น้ำใน
นายวรวิทย์ บุณยเนตร ผู้อำนวยการสำนักงานชลประทานที่ 11 ชี้แจงกรณีที่เกิดขึ้นว่า คลองแม่น้ำใน เป็นคลองธรรมชาติ ไม่ได้ขึ้นบัญชีทางน้ำ อยู่ในเขตโครงการส่งน้ำและบำรุงรักษารังสิตเหนือ มีความยาวหลายกิโลเมตร เชื่อมต่อพื้นที่ 3 จังหวัด ได้แก่ จังหวัดสระบุรี นครนายกและจังหวัดปทุมธานี โดยวัชพืชที่ตรวจพบในคลองแม่น้ำในอยู่ในเขตพื้นที่จังหวัดสระบุรี ระยะทางประมาณ 3.6 กิโลเมตร และอยู่ในเขตพื้นที่จังหวัดปทุมธานี จังหวัดนครนายก ระยะทางประมาณ 4.4 กิโลเมตรโครงการส่งน้ำและบำรุงรักษารังสิตเหนือ ได้ประสานองค์การบริหารส่วนจังหวัดสระบุรีและองค์การบริหารส่วนจังหวัดปทุมธานี เพื่อดำเนินการกำจัดวัชพืชในคลองแม่น้ำในให้กับราษฎร โดยปัจจุบันองค์การบริหารส่วนจังหวัดสระบุรี ได้เข้ามาดำเนินการกำจัดวัชพืชในคลองแม่น้ำใน เขตจังหวัดสระบุรี ระยะทางประมาณ 3.6 กิโลเมตร แล้วเสร็จเรียบร้อย คงเหลือในส่วนของจังหวัดปทุมธานี จังหวัดนครนายก ที่ยังอยู่ระหว่างประสานการดำเนินการทั้งนี้ เพื่อเป็นการแก้ไขปัญหาให้กับราษฎรและสนองต่อนโยบายของรัฐบาลในการแก้ไขปัญหาวัชพืชในแหล่งน้ำ โครงการส่งน้ำและบำรุงรักษารังสิตเหนือ จะประสานไปยังองค์การบริหารส่วนจังหวัดปทุมธานี เพื่อขอรับการสนับสนุนเครื่องจักรกำจัดวัชพืชในคลองแม่น้ำในอีกครั้ง เพื่อเร่งการกำจัดวัชพืชในพื้นที่ดังกล่าวต่อไป